b'\n_START_ARTICLE_\nVientiane\n_START_SECTION_\nZgodovina\n_START_PARAGRAPH_\nSode\xc4\x8d po arheolo\xc5\xa1kih dokazih je Vientiane nastal kot kmersko naselje okrog hinduisti\xc4\x8dnega templja, kasneje pa so se na tem ozemlju naselili Lao\xc5\xa1ani in v 14. stoletju je postal pomembno administrativno sredi\xc5\xa1\xc4\x8de. Po legendi, ki je izpri\xc4\x8dana v lao\xc5\xa1kem epu Phra Lam Phra Lam, pa ga je ustanovil princ Thattaradtha, po tistem, ko mu je mitolo\xc5\xa1ko bitje naro\xc4\x8dilo, naj prestavi naselje z zahodnega na vzhodni breg Mekonga. Mesto je leta 1563 postalo prestolnica kraljevine Lan Xang. Ko se je njegov del leta 1707 odcepil kot samostojna kraljevina Vientiane, je mesto postalo prestolnica tega._NEWLINE_Prvi Zahodnjak, ki je poro\xc4\x8dal o obisku Vientiana, je bil nizozemski trgovec Gerrit van Wuysthoff, ki je leta 1641 odpotoval iz Phnom Penha po Mekongu gorvodno v iskanju prilo\xc5\xbenosti za trgovanje in razbitje monopola Portugalcev ter \xc5\xa0pancev na tem obmo\xc4\x8dju. Kasneje so zaradi nedostopnosti in negostoljubnosti stiki z Evropejci za dve stoletji zamrli._NEWLINE_Kraljevino Vientiane je medtem priklju\xc4\x8dilo sosednje Siamsko kraljestvo, Siamci so leta 1872 med zatrtjem upora Lao\xc5\xa1anov mesto po\xc5\xbegali do tal. Obmo\xc4\x8dje je leta 1893 postalo del Francoske Indokine, nakar so Francozi mesto obnovili v kolonialnem slogu. Med drugo svetovno vojno so ga okupirali Japonci, po osvoboditvi in osamosvojitvi Laosa pa je sledilo burno obdobje in dr\xc5\xbeavljanska vojna, ki se je leta 1975 kon\xc4\x8dala z razglasitvijo republike z Vientianom kot glavnim mestom.'